b'\n_START_ARTICLE_\nGalat\xc4\x97jos triumfas\n_START_SECTION_\nIstorija\n_START_PARAGRAPH_\nFreska buvo u\xc5\xbesakyta apie 1511 m. vieno turtingiausi\xc5\xb3 to meto Italijos \xc5\xbemoni\xc5\xb3, bankininko ir popie\xc5\xbeiaus Julijaus II-ojo finansuotojo Agostino Chigi. Jis buvo nesenai pasistat\xc4\x99s u\xc5\xbemies\xc4\x8dio r\xc5\xabmus Romoje ir j\xc5\xb3 dekoravimui kviet\xc4\x97si pa\xc4\x8dius geriausius menininkus. Rafaelis gerai pa\xc5\xbeinojo Agostino Chigi, tiek kaip Julijaus II-ojo finansuotoj\xc4\x85, tiek kaip reik\xc5\xa1ming\xc4\x85 mecenat\xc4\x85. Agostino Chigi tur\xc4\x97jo ry\xc5\xa1i\xc5\xb3 su Rafaelio mokytoju Perud\xc5\xbeinu (Rafaelis v\xc4\x97liau projektavo pomirtin\xc4\x99 Chigi koply\xc4\x8di\xc4\x85 Romos Santa Maria del Popolo ba\xc5\xbeny\xc4\x8dioje)._NEWLINE_Agostino Chigi pakviet\xc4\x97 dailininkus atlikti freskas antikin\xc4\x97s mitologijos motyvais. Tai buvo labai ne\xc4\xafprasta Rafeliui, kuris nuo pat atvykimo \xc4\xaf Rom\xc4\x85 stojo tarnauti Romos popie\xc5\xbeiams ir tap\xc4\x97 i\xc5\xa1skirtinai krik\xc5\xa1\xc4\x8dioni\xc5\xa1kosiomis temomis. Kambaryje be Rafaelio dirbo r\xc5\xabm\xc5\xb3 architektas (ir dailininkas) Baldassare Peruzzi, kuris atliko freskas salono lubose, bei Sebastiano Luciani, v\xc4\x97liau pramintas Pjombu (Sebastiano del Piombo). Kambario tema buvo parinkta pagal poeto Poliziano eiles Galat\xc4\x97jos ir Polifemo istorijos tema._NEWLINE_Tik atvyk\xc4\x99s \xc4\xaf Rom\xc4\x85 Rafaelis susipa\xc5\xbeino su Senov\xc4\x97s Romos menu. Savo antikinio meno idealizuot\xc4\x85 vaizdin\xc4\xaf, kurio negal\xc4\x97jo parodyti ba\xc5\xbenytiniuose u\xc5\xbesakymuose, jis perteik\xc4\x97 scenoje, vaizduojan\xc4\x8dioje Galat\xc4\x97jos apoteoz\xc4\x99. Jo sukurta freska \xe2\x80\x9eGalat\xc4\x97jos triumfas\xe2\x80\x9c taip ir liko vieninteliu Rafaelio reik\xc5\xa1mingu darbu antikine tema. Kiek v\xc4\x97liau, 1511 m. pabaigoje \xe2\x88\x92 1512 m. prad\xc5\xbeioje, \xc5\xa1alia Rafaelio Galat\xc4\x97jos, Sebastianas del Piombas nutap\xc4\x97 ir Polifem\xc4\x85. Chigi r\xc5\xabmus per\xc4\x97mus Farnezi\xc5\xb3 \xc5\xa1eimai, pastatas buvo pramintas Villa Farnesina, salonas, kuriame yra \xe2\x80\x9eGalat\xc4\x97jos triumfas\xe2\x80\x9c \xe2\x88\x92 Galat\xc4\x97jos lod\xc5\xbeija. \xc5\xa0iuo metu \xc4\x8dia yra vie\xc5\xa1as lankymui muziejus.\n_START_SECTION_\nTema ir stilistika\n_START_PARAGRAPH_\nFreskos temai panaudota Galat\xc4\x97jos ir Polifemo antikin\xc4\x97 istorija. Pagal j\xc4\x85, j\xc5\xabr\xc5\xb3 kiklopas Polifemas \xc4\xafsimyl\xc4\x97jo nereid\xc4\x99 Galat\xc4\x97j\xc4\x85. Dienas ir naktis Polifemas jai giedodavo meil\xc4\x97s giesmes, ta\xc4\x8diau Galat\xc4\x97ja \xc4\xafsimyl\xc4\x97jo gra\xc5\xbe\xc5\xb3 mirting\xc4\x85j\xc4\xaf \xc5\xbemoni\xc5\xb3 jaunikait\xc4\xaf Akid\xc4\x85. Polifemas u\xc5\xbetiko por\xc4\x85 ir i\xc5\xa1 pavydo u\xc5\xbemu\xc5\xa1\xc4\x97 Akid\xc4\x85 dideliu akmeniu._NEWLINE_Rafaelio scena vaizduoja Galat\xc4\x97j\xc4\x85, nuplaukian\xc4\x8di\xc4\x85 nuo Polifemo (freskos de\xc5\xa1in\xc4\x97je Sebastianas del Piombas pavaizdavo Polifem\xc4\x85, s\xc4\x97dint\xc4\xaf ant kranto ir tik k\xc4\x85 sugiedojus\xc4\xaf meil\xc4\x97s giesm\xc4\x99). Rafaelio scena pilna judesio ir d\xc5\xbeiaugsmo. Galat\xc4\x97ja plaukia j\xc5\xabros kriaukle, tempiama dviej\xc5\xb3 delfin\xc5\xb3. Vienas j\xc5\xabr\xc5\xb3 tritonas bando pagrobti nimf\xc4\x85, kuri laiko auksin\xc4\x99 Galat\xc4\x97jos skraist\xc4\x99 (\xc5\xbeinomas kontrasto efektas tarp dievi\xc5\xa1k\xc4\x85 gro\xc5\xbe\xc4\xaf simbolizuojan\xc4\x8dio aukso \xc5\xa1viesos ir grubum\xc4\x85 simbolizuojan\xc4\x8dios tamsios tritono fig\xc5\xabros). I\xc5\xa1 Galat\xc4\x97jos kair\xc4\x97s viena nimfa joja ant kentauro, kitas tritonas trimituoja j\xc5\xabros kriaukle. Scen\xc4\x85 supa meil\xc4\x97s str\xc4\x97l\xc4\x97mis ginkluoti kupidonai. Pirmajame plane \xe2\x88\x92 j\xc5\xabr\xc5\xb3 dievyb\xc4\x97-berniukas Palemonas._NEWLINE_Freska sukelia asociacij\xc4\x85 su Boti\xc4\x8delio garsiu paveikslu \xe2\x80\x9eVeneros gimimas\xe2\x80\x9c, ta\xc4\x8diau Rafaelio Galat\xc4\x97ja anaiptol ne stati\xc5\xa1ka kaip Boti\xc4\x8delio Venera. I\xc5\xa1 tikro Rafelio freskoje pavaizduota viena i\xc5\xa1 geriausiai realizuot\xc5\xb3 dinami\xc5\xa1k\xc5\xb3 scen\xc5\xb3 pasaulin\xc4\x97je dail\xc4\x97je. Vaizduodamas Galat\xc4\x97j\xc4\x85 Rafaelis steng\xc4\x97si sukurti idealaus gro\xc5\xbeio moters portret\xc4\x85. Draugui Baltasarei Kastiljonei jis taip ra\xc5\xa1\xc4\x97: \xe2\x80\x9enor\xc4\x97damas nutapyti idealiai gra\xc5\xbei\xc4\x85 moter\xc4\xaf, a\xc5\xa1 turiu tur\xc4\x97ti daug puiki\xc5\xb3 modeli\xc5\xb3 prie\xc5\xa1 akis ... bet neturint j\xc5\xb3 ir mano darb\xc4\x85 sekant tokiems grie\xc5\xbetiems vertintojams, a\xc5\xa1 dirbu ties gro\xc5\xbeio id\xc4\x97ja savo mintyse\xe2\x80\x9c. Galat\xc4\x97jos vaizdinys buvo kritikuotas XVIII a. meno tyrin\xc4\x97tojo Vinkelmano. Anot jo, Galat\xc4\x97jos veidas niekuo nei\xc5\xa1siskiriantis, rankos pridengia kr\xc5\xabtis, kurios yra moteri\xc5\xa1ko gro\xc5\xbeio simbolis, o matomas Galat\xc4\x97jos nuogas kelis visai neatrodo priklausantis moteri\xc5\xa1kai dievybei.'